recursal/SuperWikiNEXT-32B huggingface dataset:
**Winifred Estella Bambrick** (21. helmikuuta 1892 Ottawa – 11. huhtikuuta 1969 Montreal) oli kanadalainen harpisti ja kirjailija. Hän varttui Ottawassa ja Quebecin Chelseassa. Hän debytoi harpistina New Yorkin Aeolian Hallissa 22. lokakuuta 1913 ja toimi vuosina 1920–1930 solistina John Philip Sousan yhtyeessä. 1930-luvun puolessavälissä Bambrick soitti Lontoon Alhambra Theatressa. Hän soitti Euroopassa myös kolmen vuoden ajan kiertävässä sirkuksessa. Toisen maailmansodan syttyessä hän oli Leipzigissa, mutta hän ehti paeta Englantiin, josta palasi taas Kanadaan.

Bambrick sai omista elämänkokemuksistaan innoitteen romaaniinsa *Continental Revue* (Yhdysvalloissa julkaistu nimellä *Keller’s Continental Revue*). Teos julkaistiin vuonna 1946, ja se toi kirjoittajalleen Governor General’s Awardin. Bambrickin toinen romaani *The Lasting Spring* (1947) on julkaisematon, eikä käsikirjoituksen olinpaikkaa tiedetä. 1950-luvulla Bambrick palasi vielä Englantiin, mutta hän kärsi emfyseemasta ja lopetti julkisen esiintymisen noin vuonna 1960. 1960-luvulla hän muutti Montrealiin ja Sept-Îlesiin; viimeiset vuotensa hän vietti vanhainkodissa Montrealissa.

Harpistina Bambrick piti yli tuhat konserttia Euroopassa, Pohjois-Amerikassa, Intiassa ja Kuubassa. Hänen ohjelmistoonsa kuului muiden muassa Bachin, Debussyn, Mozartin, Prokofjevin, Rubinsteinin ja Marcel Tournierin teoksia.

Lähteet
-------

1. 1 2 3  The Canadian Encyclopedia: Winifred Bambrick (Arkistoitu – Internet Archive)

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* Europeana

 |

 |
**Wang Chunli** (kiin.: 王春丽; pinyin: *Wáng Chūnlì*; s. 10. elokuuta 1983, Jilin, Kiina) on kiinalainen ampuma- ja maastohiihtäjä.

Wang kilpaili Torinon olympialaisissa 2006 maastohiihdossa sijoittuen 10 kilometrin perinteisen hiihtotavan kilpailussa 18:nneksi ja yhdistelmäkilpailussa 21:nneksi. Lisäksi hän oli mukana Kiinan joukkueessa, joka sijoittui parisprintissä 13:nneksi ja viestissä 16:nneksi. Oberstdorfin MM-kilpailuissa 2005 hän oli henkilökohtaisella matkalla parhaimmillaan 26. yhdistelmäkilpailussa. Maastohiihdon maailmancupissa hän on sijoittunut parhaimmillaan 21:nneksi Changchunin sprinttikilpailussa maaliskuussa 2006.

Wang kilpaili ampumahiihdon MM-kilpailuissa ensimmäisen kerran Östersundissa 2008. Hän sijoittui yhteislähtökilpailussa 13:nneksi, takaa-ajossa 14:nneksi ja sprintissä 19:nneksi. Hän voitti maailmancupin sprinttikilpailun Östersundissa joulukuussa 2008. Sitä ennen hän ei ollut sijoittunut osakilpailuissa kertaakaan kymmenen parhaan joukkoon.

Vuoden 2010 Vancouverin olympialaisissa Wang jäi ampumahiihdon 15 kilometrin kisoissa 33:nneksi,10 kilometrin takaa-ajossa 34:nneksi ja 7,5 kilometrin sprinttikilpailussa 49:nneksi. Wang osallistui myös ampumahiihdon 4 x 6 kilometrin viestikilpailuun sijoittuen joukkueensa kanssa 8:nneksi.

Lähteet
-------

* Wang Chunli Kansainvälinen ampumahiihtoliitto (IBU).  (englanniksi)
* Wang Chunli Kansainvälinen hiihtoliitto (FIS).  (englanniksi)

### Viitteet

1. ↑  Chunli WANG *Olympics.com*. Viitattu 17.12.2021.
Wampumnauha (Elizabeth James Perry). Yksittäiset pienet helmet olivat yleensä noin puolen sentin pituisia.
**Wampum** on algonkinia ja tarkoitti alun perin helminauhaa tai -vyötä, joka oli valmistettu hiotuista simpukoiden ja kotiloiden kuorten kappaleista, yleensä kampavenussimpukoden tummista ja *Busycotypus*-kotiloiden vaaleista kuorista. Pohjois-Amerikan itäosien alkuperäiskansat käyttivät wampumeita merkitessään muistiin tärkeitä tapahtumia ja vaihtaessaan keskenään sotilaallisia tietoja. 

Eurooppalaisten saavuttua Pohjois-Amerikkaan wampumeita alettiin käyttää maksuvälineenä. Rahatalouteen tottuneet eurooppalaiset kauppiaat loivat järjestelmän, jonka avulla wampumia voitiin vaihtaa koviin hyödykkeisiin. Näin intiaanien perinteisistä seremoniakoruista alkoi tulla yhä enemmän pelkkää valuuttaa. 

Wampumvyö, jonka intiaanit lahjoittivat kveekari William Pennille 1682.
Rahajärjestelmä sai itärannikon alkuperäisväestön kaupankäynnin kukoistamaan Pohjois-Amerikan itärannikolle juurtuneiden Uuden-Englannin, Uuden-Ranskan ja Uuden-Hollannin siirtokuntien kanssa. Siirtokunnilta ostettujen teräsporien avulla intiaanit kykenivät valmistamaan wampuminsa aiempaa nopeammin.  Niitä kulkeutui myös sisämaan intiaaneille. Wampumien arvo aleni markkinoilla, kun britit alkoivat tehtailla niitä itse 1620–1630-lukujen taitteessa.

Katso myös
----------

* Simpukankuoriraha

Lähteet
-------

* Pritzker, Barry: *Native Americans : an encyclopedia of history, culture, and peoples*. Volume Two. Santa Barbara: ABC-CLIO, 1998. ISBN 0-87436-836-7.
* Numminen, Maija (toimituspäällikkö): *Spectrum Tietokeskus*. 16. osa. Porvoo: WSOY, 1983. ISBN 951-0-07255-9.
* TeemaTV:n dokumentti: Kertomuksia intiaaneista: "Mayflowerin jälkeen" 22.04.2010.

### Viitteet

1. ↑  Pritzker, s. 800
2. ↑  Spectrum Tietokeskus, Wampum
3. ↑  TeemaTV:"Mayflowerin jälkeen.

Aiheesta muualla
----------------

* Kuvia tai muita tiedostoja aiheesta **Wampum** Wikimedia Commonsissa
**Kai Yrjö Rajatora**, entinen **Rydman** (22. maaliskuuta 1918 Tampere – 13. syyskuuta 2009 Tampere) oli suomalainen upseeri, joka toimi muun muassa Panssarikoulun johtajana.

Rajatoran vanhemmat olivat asemapäällikkö Johan Rydman ja Fanny Oster. Hänen puolisonsa vuodesta 1942 oli Toini Meriluoto.

Rajatora tuli ylioppilaaksi Tampereen lyseosta 1938, Kadettikoulusta hän valmistui 1939 ja Sotakorkeakoulusta 1949. Talvisodan aikana Rajatora toimi nuorempana upseerina Reserviupseerikoulussa, jatkosodassa hän toimi komppanianpäällikkönä Jääkäripataljoona 7:ssä, nuorempana upseerina ja komppanianpäällikkönä Jalkaväen aliupseerikoulussa, panssarintorjuntaosaston johtajana 10. divisioonassa ja komppanianpäällikkönä Jalkaväkirykmentti 1:ssä. Rajatora haavoittui Olkkoilassa 1941 ja oli 30% sotainvalidi.

Komppanianpäällikkönä Jääkäripataljoona 2:ssä Rajatora toimi 1945–1946, toimistoupseerina ja -päällikkönä Kevyen prikaatin–Panssariprikaatin esikunnassa 1949–1957 ja pataljoonankomentajana Porin prikaatissa 1957–1958. Taistelukoulussa hän toimi johtajan apulaisena 1958–1959, esikuntapäällikkönä Savon prikaatissa 1959–1962 ja Panssariprikaatissa 1962–1964. Panssarikoulun johtaja hän oli 1964–1965, Hämeen sotilasläänin esikunnan päällikkö 1965–1966, Panssarintorjuntapataljoonan komentaja 1966–1968 ja Sisä-Suomen sotilasläänin esikunnan päällikkö 1968–1972. Vakinaisesta palveluksesta Rajatora erosi 1972.

Rajatora ylennettiin reservin vänrikiksi ja vänrikiksi 1939, luutnantiksi 1941, kapteeniksi 1943, majuriksi 1955, everstiluutnantiksi 1959 ja everstiksi 1970.

Lähteet
-------

1. ↑  Muistot. Kai Yrjö Rajatora  13.9.2009. Helsingin Sanomat. Viitattu 19.2.2017.
2. 1 2 3 4 5  *Kadettiupseerit 1920–2000*, s. 604. Rajatora, Kai Yrjö. Helsinki: Kadettikunta ry. Upseeriliitto ry. 2000. ISBN 951-98334-3-9.
**Yrjö Alfred Paloheimo**, sukunimi aik. *Brander* (29. lokakuuta 1899 Helsinki – 23. maaliskuuta 1986 Santa Fe, New Mexico, Yhdysvallat) oli amerikansuomalainen kunniakonsuli ja Finlandia Foundation-säätiön presidentti. 

Yrjö Paloheimon vanhemmat olivat vuorineuvos Karl Alfred Paloheimo ja Gerdrud Helena Hernberg. Hänen veljiään olivat Arvi Paloheimo, Paavo Paloheimo, Veli Paloheimo ja vuorineuvos Olli Paloheimo. Yrjö Paloheimo valmistui agronomiksi ja hän lähti Yhdysvaltoihin 1926. Hän palasi välillä Suomeen mutta muutti vuonna 1933 lopullisesti Yhdysvaltoihin jossa hän työskenteli Suomen pääkonsulinvirastossa New Yorkissa ja oli Suomen osaston komissaarina New Yorkin maailmannäyttelyssä 1939–1940. Yrjö Paloheimo omisti Tuusulassa sijaitsevan Kallio-Kuninkalan tilan isänsä jälkeen vuodesta 1935 ja piti sitä kesäpaikkanaan. Talvisodan aikana Paloheimo organisoi Suomen avustustyötä amerikansuomalaisten keskuudessa.

Toisen maailmansodan jälkeen Paloheimo toimi Help Finland-organisaation kenttäsihteerinä. Hän meni vuonna 1946 naimisiin Leonora Curtinin kanssa ja he muuttivat Pasadenaan Kaliforniaan, jossa Paloheimo toimi Suomen kunniavarakonsulina 1948–1964. Paloheimot asuivat Pasadenassa Leonoran isoäidiltään perimässä Fenyes-kartanossa ja myös Suomen varakonsulaatti toimi siellä. Vuonna 1953 perustettiin suomalaista kulttuuria Yhdysvalloissa edistämään Finlandia Foundation-säätiö, jonka presidenttinä Paloheimo toimi. Paloheimot luovuttivat sittemmin Fenyes-kartanon Pasadenan historiallisen museon käyttöön ja muuttivat New Mexicon osavaltiossa omistamalleen karjatilalle.

Vuonna 1973 perustettiin Suomeen Leonora ja Yrjö Paloheimon säätiö, joka vaalii Tuusulan vanhaa kulttuuriperinnettä ja tukee Suomen ja Yhdysvaltojen välistä kulttuurityötä. Kallio-Kuninkalan rakennukset peruskorjattiin 1986–1987 ja niissä toimi sitten Sibelius-Akatemian Musiikkikeskus ja vuodesta 2013 Taideyliopiston Järvenpään toimipiste.

Yrjö Paloheimo oli naimisissa Leonora Frances "Babsie" Curtinin (1904−1999) kanssa. He adoptoivat 1940-luvun lopulla neljä orpolasta Suomesta ja toivat heidät Yhdysvaltoihin.

Lähteet
-------

1. ↑  Geni.com : Yrjö Alfred Paloheimo
2. 1 2 3 4 5  Leonora ja Yrjö Paloheimon säätiön historiaa
3. 1 2 3 4 5  Paloheimon pariskunta järjesti Kalifornian-kartanossaan ylellisiä juhlia, vieraskirja pullisteli tuttuja nimiä – katso kuvat upeasta talosta, Ilta-Sanomat 30.11.2019
4. ↑  Virtuaali-Tuusula : Kallio-Kuninkala

Aiheesta muualla
----------------

* Kallio-Kuninkalan sivusto
* Yrjö Paloheimo : Yellowstone koskemattoman luonnon lumoissa, Suomen Kuvalehti, 11.12.1926, nro 50, s. 14, Kansalliskirjaston digitaaliset aineistot
GPS-konstellaation toimintaa havainnollistava animaatio. Maa-aseman havaittavissa on ajanhetkestä riippuen 5–10 satelliittia.
**Satelliittikonstellaatio** on ryhmä satelliitteja, joita käytetään yhtenä järjestelmänä. Yksittäisestä satelliitista poiketen konstellaatiolla voidaan saavuttaa maailmanlaajuinen peittoalue, kun joku konstellaation satelliiteista on aina nähtävillä mistä tahansa maanpinnan pisteestä.

Satelliittikonstellaatioita ei tule sekoittaa satelliittiklustereihin, joissa satelliitit liikkuvat erittäin lähellä toisiaan lähes identtisillä radoilla, tai satelliittiperheisiin (esim. Landsat, geostationaariset tietoliikennesatelliittiperheet), joita ei käytetä konstellaatioista poiketen yhtenä laajempana järjestelmänä.

Käytössä olevia ja suunniteltuja konstellaatioita
-------------------------------------------------

* GPS
* Glonass
* Galileo
* Iridium
* Starlink

Aiheesta muualla
----------------

* Kuvia tai muita tiedostoja aiheesta **Satelliittikonstellaatio** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Satellite constellation
**Vorízia** (kreik. Βορίζια) on Kreikan kylä, joka sijaitsee Kreetan saarella. Se kuuluu hallinnollisesti Faistóksen kuntaan, Iraklionin alueyksikköön ja Kreetan alueeseen. Kylän väkiluku on 484 (vuonna 2011).

Varsamóneron luostari (*Moní Varsamónerou*).
Vorízian kylä sijaitsee Ída- eli Psiloreítis-vuoren etelärinteessä noin 53 kilometriä lounaaseen Iraklionin kaupungista. Kylä mainitaan ensimmäisen kerran venetsialaisvallan aikaisessa väestönlaskennassa vuonna 1583. Saksalaiset tuhosivat kylän toisen maailmansodan aikaan.

Vorízia muodostaa myös laajemman kyläyhdyskunnan (Τοπική Κοινότητα Βοριζίων, *Topikí Koinótita Vorizíon*), johon kuuluvat varsinaisen Vorízian kylän lisäksi kylät Laloumás ja Mesískli. Koko yhdyskunnan väkiluku on 491. Kylän lähellä sijaitsee Varsamóneron luostari (*Moní Varsamónerou*).

Aiemmin kylä kuului Zaróksen kuntaan ja vuodesta 2011 lähtien Faistóksen kunnan Zaróksen kunnallisyksikköön.

Lähteet
-------

1. 1 2 3 4  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. 1 2  Βορίζια *Original Crete*. Viitattu 6.9.2021.
**Caravan-lehti** on Suomen valtakunnallinen leirintämatkailun erikoislehti, josta löytyy artikkeleita uusista malleista, matka- ja leirintäkohteista ja erilaista teknistä tietoutta. Caravan-lehteä on julkaistu vuodesta 1966 saakka. 

Lehden päätoimittajana on ollut marraskuusta 2016 lähtien Pauli Salokangas. Häntä ennen päätoimittajana toimi vuosina 1996–2016 Pekka Heinonen.

Valtaosa lukijoista on SF-Caravan ry:n eli karavaanareiden keskusjärjestön jäseniä, jotka saavat lehden jäsenetuna. Caravan-lehden voi myös tilata tai ostaa Lehtipisteestä.

Caravan-lehti ilmestyy kuusi kertaa vuodessa ja sen liitteenä postitetaan vuosittain Leirintäopas.

Levikki
-------

Viimeisen levikintarkastuksen (MediaAuditFinland Oy 5.12.2019) mukaan Caravan-lehden virallinen levikki on 56 592 kappaletta.

Lähteet
-------

* Caravan-lehti

### Viitteet

1. ↑  Levikkitilasto 2017
2. ↑  Pauli Salokankaasta Caravan-lehden uusi päätoimittaja *caravan-lehti.fi*.  1.9.2016. Viitattu 8.11.2016.
3. ↑   (Arkistoitu – Internet Archive)
*Hakusana "Alankomaiden Intia" ohjaa tänne. Nimellä tarkoitetaan usein Alankomaiden Itä-Intiaa eli nykyistä Indonesiaa.*
Hollannin Itä-Intian kauppakomppanian tehdas Hugli-Chuchurassa, Bengalissa vuonna 1665.
**Alankomaiden siirtomaat Intiassa** olivat olemassa 1600-luvun alusta aina 1820-luvulle saakka. Niiden yhteinen hallintokeskus oli niemimaan länsirannikolla sijaitseva Kochi.

Hollantilaiset perustivat ensimmäisen kauppa-asemansa Intiaan vuonna 1605. Alue julistettiin siirtomaaksi kolme vuotta myöhemmin. Hollannin Itä-Intian kauppakomppania perustettiin 1602 hoitamaan siirtomaiden hallintoa. Hollantilaisten siirtomaaomistukset laajenivat niemimaan itä- ja länsirannikolle, kunnes kiista siirtomaista johti konfliktiin Englannin kanssa. Britit miehittivät koko länsirannikkoa 1795–1818, minkä jälkeen Hollanti luopui virallisesti omistuksistaan. Loput Hollannin Intiasta liitettiin Brittiläiseen Intiaan vuonna 1825.

Luettelo siirtokunnista
-----------------------

Kartta eurooppalaisten siirtomaista Intiassa.
### Länsirannikkolla

* Cranganore
* Kochi
* Pallippuram
* Quilon
* Cannanore
* Kundapura
* Kayamkulam
* Ponnani

### Itärannikolla

* Golkonda
* Bimilipatnam
* Jaggernaikpoeram
* Daatzeram
* Nagelwanze
* Palakol
* Masulipatnam
* Petapoeli
* Paliakatta
* Sadras
* Tierepopelier
* Tegenapatnam
* Porto Novo
* Nagapatnam
* Tuticori

Lähteet
-------

1. ↑  Dutch East India Company *Encyclopædia Britannica*. Viitattu 20.7.2013. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Dutch India
**Aleksandrovskojen piiri** (ven. Алекса́ндровский райо́н, *Aleksandrovski raion*) on paikallinen itsehallintoalue Tomskin alueen luoteisosassa Venäjällä. Vuonna 1923 perustetun piirin pinta-ala on 29 900 neliökilometriä ja asukkaita on 10 000 henkeä (vuonna 2008).

Piirin halki virtaa Objoki, joka toimii tärkeimpänä liikenneväylänä. Sen rannalla sijaitsevat kaikki asutuskeskukset. Pinta-alasta 47 % on metsää ja loput etupäässä suota. Seudulla on huomattavat öljy-, kaasu- ja turvevarat.

Hallinnollinen keskus on Aleksandrovskojen kylä, josta on 941 kilometriä matkaa alueen pääkaupunkiin Tomskiin. Piiriin kuuluu 6 maalaiskuntaa: Aleksandrovskoje, Lukaškin Jar, Nazino, Novonikolskoje, Oktjabrski ja Severnyi. Alueella sijaitseva Streževoin kaupunki muodostaa erillisen kaupunkipiirikunnan.

Asukkaista 80 % on venäläisiä, 9 % saksalaisia ja 4,8 % hanteja ja selkuppeja.

Seudun kanta-asukkaita ovat selkupit. Hantit ja venäläiset kasakat saapuivat alueelle 1500-luvun lopulla. Ortodoksisia seurakuntia alettiin perustaa paikallista väestöä varten 1700-luvulla. Vakituista venäläisasutusta syntyi vasta 1800-luvulla. Aleksandrovskojen kylän nimenä oli vuoteen 1924 saakka Nižne-Lumpokolskoje. Suomalainen kielitieteilijä M. A. Castrén kuvasi sitä vuonna 1845 seuraavaan tapaan: "Nižni-Lumpokolsk on surkea pieni kyläpahanen, joka koostuu puoliksi hajonneesta kirkosta, kolmesta hatarasta venäläispirtistä ja kolmesta venäläistyyliin rakennetusta ostjakkijurtasta." 1900-luvun vaihteessa väestöstä puolet oli venäläisiä ja puolet hanteja. Tärkeimmät elinkeinot olivat metsästys ja kalastus.

1930-luvun alussa seudulle siirrettiin maatalouden kollektivisoinnin yhteydessä karkotettuja talonpoikia. Toukokuussa 1933 Nazinon kylän lähellä sijaitsevalle saarelle jätettiin yli 6 000 Euroopan-puoleisista suurkaupungeista karkotettua, joista suurin osa menehtyi. Toisen maailmansodan aikana alueelle siirrettiin saksalaisia, puolalaisia ja virolaisia. 1960-luvulla alkoi öljyvarojen hyödyntäminen, jonka yhteydessä rakennettiin Streževoin kaupunki. Vuonna 1969 valmistui Aleksandrovskojen ja Nižnevartovskin välinen öljyjohto ja vuonna 1972 Tomskiin ja Anžero-Sudženskiin johtava öljyputki.

Tärkeimmät tuotannonalat ovat öljy-, metsä- ja elintarviketeollisuus. Perinteinen elinkeino on kalastus.

Aiheesta muualla
----------------

* Aleksandrovskojen piirin sivusto (Arkistoitu – Internet Archive) (venäjäksi)
* Aleksandrovskojen piiri Tomskin alueen sivustolla (Arkistoitu – Internet Archive) (venäjäksi)
SRON, Leiden, Alankomaat
**SRON Stichting Ruimte Onderzoek Nederland** on Alankomaiden avaruustutkimusorganisaatio, joka koordinoi osaa Alankomaiden avaruustoiminnasta. Vuonna 2004 sen virallinen nimi on englantilaistettiin muotoon SRON Netherlands Institute for Space Research.

SRON perustettiin vuonna 1983. Se toimii Alankomaiden kansallisen tutkimusneuvoston (Nederlandse Organisatie voor Wetenschappelijk Onderzoek) alaisuudessa.
. Sitä hallitsee tiedeyhteisöstä koottu johtokunta.

Sillä on kaksi toimipaikkaa: Utrechtissa ja Groningenissa.

Osastot
-------

SRON Leiden
Laitoksella on kolme temaattista osastoa joiden lisäksi sillä on kaksi teknistä osastoa. Tekniset osastot ovat Sensoritutkimus ja Tekninen suunnittelu.

### Suurenergia-astrofysiikka

Tämä yksikkö perustettiin Utrechtiin vuonna 1994, syntyen leidenilaisesta tutkimusyksiköstä. Siinä toimii 35 ihmistä. 

### Matalan energian astrofysiikka

Tämän osaston tutkimus kohdistuu infrapuna-astronomiaan. Siinä toimii 45 ihmistä. 

### Maa ja planeetat

SCIAMACHY instrumentin operointi ENVISAT-satelliitilla.
Vuonna 1991 SRON perusti kaukokartoitusosaston, joka myöhemmin muunnettiin "Earth and Planetary Sciences"-osastoksi.

Osallistuminen avaruusalusten rakentamiseen
-------------------------------------------

SRON on osallistunut seuraavien avaruusalusten toteuttamiseen, lähinnä tieteellisten sensoreiden toimittajana:

* LISA Pathfinder
* XEUS
* Darwin (ESAn kaavailema, peruutettu missio.)
* Chandra-avaruusteleskooppi
* INTEGRAL
* GOCE
* Herschel-avaruusobservatorio
* XMM-Newton
* ENVISAT
* ERS-2
* MetOp (GOME-2-otsoni-instrumentti)
* BeppoSAX
* IRAS
* Infrared Space Observatory

Lähteet
-------

1. ↑  SRON - Mission and Strategy
2. ↑  SRON Evaluation 1999-2004 (Arkistoitu – Internet Archive)

Aiheesta muualla
----------------

* SRON Homepage
**Koodaus ja modulointi** 

 

audio, video, puhe, tieto

koodausmenetelmät 

kanavanvaraus eli kanavointi 

* FDMA, TDMA, CDMA
* CSMA/CD (Ethernet)
* CSMA/CA (802.11)


modulointi 

* kantoaalto (mm. sähkötys)
* AM (DSB-SC, SSB)
* FM (FSK, GMSK)
* PM (mm. PSK, QAM)
* FHSS, DSSS (eivät tarvitse kanavointia)


siirtotie 

* radio
* kaapeli (koaksiaali, Cat5, valokuitu)


n • k • m

**GMSK** (lyhenne sanoista *Gaussian Minimum Shift Keying*) on taajuusmodulaation ja vaihemodulaation yhdistävä FSK-tyyppinen digitaalisen tiedon modulointiin tarkoitettu menetelmä. GMSK pyrkii käyttämään mahdollisimman kapeaa taajuusaluetta, jolloin se soveltuu hyvin digitaalisten radiosignaalien koodaamiseen. GSM-järjestelmä käyttää GMSK-modulointia siirtämään digitaalista puhetta ja dataa (GPRS).

GMSK-moduloinnissa lähetettävän datan bittivirta muunnetaan sakara-aaltosignaalien vaihe-eroiksi ja tämä sakara-aaltosignaali suodatetaan sopivan levyisen Gaussin funktion (suodattimen) mukaan pyöristetyiksi pulsseiksi. GMSK-signaali muodostetaan pyöristetystä pulssista taajuusmodulaatiolla.

Taajuusmoduloinnissa lähetin ja vastaanotin on synkronoitava ja GSM tekee sen lähettämällä purskeen pelkkää kantoaaltoa säännöllisesti **FCCH** (Frequency Correction CHannel) -kanavalla.

GMSK on MSK:n alalaji *(Minimum Shift Keying)*.

Katso myös
----------

* modulointi

Lähteet
-------

1. ↑  What is GMSK Modulation - Gaussian Minimum Shift Keying radio-electronics.com. Viitattu 31.7.2014. (englanniksi)
2. ↑  T. Turletti: GMSK in a nutshell (pdf) (Abstract) *researchgate.net*.  4/ 1996. Viitattu 31.7.2014. (englanniksi)
**Jäänmurtaja Suursaari** oli Suomen merenkulkuviranomaisten omistama jäätä murtava yhteysalus. Alus rakennettiin Varkaudessa 1923 ja sijoitettiin ajamaan yhteysajoa Suomenlahden ulkosaarille; se oli alusta alkaen hiilipolttoinen höyrylaiva.

Alus menestyi työssään erittäin hyvin; se oli jäänmurtokykyinen eikä juuri tarvinnut isompien murtajien apua; aluksella oli oma postipysäkki. Se toimi saattajana sotavuosien ajan, mutta kesällä 1944 se telakoitiin ja höyrykattila muutettiin halkolämmitykselle: alus määrättiin nyt Turun satamajäänmurtajaksi. Se ei ehtinyt tehdä tätä työtä yhtään, koska se luovutettiin syksyllä 1944 sotakorvauksena. Aluksen myöhemmät vaiheet ovat tuntemattomia.

Lähteet
-------

* Visa Auvinen: *Leijonalippu Merellä*. Lieto: Etelä-Suomen kustannus Oy. 1980. *lähde tarkemmin?*
* Seppo Laurell: *Höyrymurtajien aika*. Jyväskylä: Gummerus, 1992. ISBN 951-47-6775-6. *lähde tarkemmin?*
* Jorma Pohjanpalo: 100 vuotta Suomen talvimerenkulkua*lähde tarkemmin?*

Suomen jäänmurtajat

|  |  |
| --- | --- |
| Dieselsähköiset | 
* *Sisu*
* *Voima*
* *Karhu*
* *Murtaja*
* *Sampo*
* *Tarmo*
* *Varma*
* *Apu*
* *Urho*
* *Sisu*
* *Otso*
* *Kontio*
* *Fennica*
* *Nordica*
* *Botnica*
* *Polaris*

 |
| Höyrymurtajat | 
* *Murtaja*
* *Sampo*
* *Apu*
* *Tarmo*
* *Wäinämöinen*
* *Ilmarinen*
* *Voima*
* *Jääkarhu*
* *Suursaari*

 |

Nykyisin Suomen valtion käytössä olevat jäänmurtajat **lihavoituna**
*Pyhän Katariinan marttyyrikuolema*, 1560.
**Lelio Orsi**(1511 Novellara, Reggio Emilia – 1587) oli italialainen manierismin taidemaalari.

Orsin tunnettuihin maalauksiin kuuluvat *Pyhän Katariinan marttyyrikuolema* ja *Pyhä Yrjö*.
Orsi sai vaikutteita Antonio da Correggiolta, Parmigianinolta ja Michelangelolta.

Orsi oli opissa Giovanni Giarolan luona, joka oli Correggion oppilas. Orsi teki 1554–1555 matkan Roomaan, missä hän luultavasti tutustui muun muassa Giulio Romanon ja Michelangelon teoksiin. Orsi maalasi paljon pieniä kabinettimaalauksia, ei niinkään suuria alttaritauluja. Hänen teoksistaan monet päätyivät ferraralaisten herttuoiden kokoelmiin.

Lähteet
-------

1. 1 2  Sproccati, Sandro (toim), De Luca, Elena: "Manierismi", *Opas taiteen maailmaan - länsimainen taide varhaisrenessanssista nykypäivään*, s. 69. 2.p.. Suomentanut Suolahti, Elina & Berger, Martti. Helsinki: WSOY, 1994. ISBN 951-0-17511-0.

Aiheesta muualla
----------------

* Kuvia tai muita tiedostoja aiheesta **Lelio Orsi** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Alankomaat
* Vatikaani

 |
|  |
| Taiteenala | 
* South Australia
* National Gallery of Canada
* Victoria
* Prado
* RKD Artists
* Städel
* ULAN

 |
|  |
| Henkilöt | 
* Italian People
* Deutsche Biographie

 |
|  |
| Muut | 
* Europeana
* IdRef

 |

 |
**Maria Grazia "Lella" Lombardi** (26. maaliskuuta 1941 Frugarolo, Italia – 3. maaliskuuta 1992 Milano, Italia) oli italialainen kilpa-autoilija ja Formula 1 -kuljettaja.

Lella Lombardi on edelleen ainoa naispuolinen kuljettaja, joka on yltänyt pisteille Formula 1 -sarjan MM-osakilpailussa.

Lombardi sijoittui kuudenneksi vuoden 1975 Espanjan GP:ssä. Koska 75 kierroksen mittaiseksi aiottu kilpailu keskeytettiin onnettomuuden takia jo 29 kierroksen jälkeen, kaikki pisteet puolitettiin, ja Lombardikin sai kuudennesta tilastaan vain puoli pistettä.

Lombardi kilpaili Formula-ykkösissä vuosina 1974–1976, ja osallistui kaikkiaan 12 osakilpailuun Brabham-, March- ja Williams-talleissa. Viisi kisaa päättyi keskeytykseen; kahdesti hän karsiutui kilpailusta. Pistesija irtosi Marchilla. Lombardin toiseksi paras sijoitus oli seitsemäs, mutta siitä ei vielä tuolloin annettu pisteitä.

Lombardi menestyi kohtalaisesti Formula Monza- ja Formula 3 -luokissa 1970-luvun alkuvuosina. Kaudella 1973 hän voitti Italian Ford Mexico -mestaruuden. Hän tuli F1-kuvioihin vuoden 1974 Brands Hatchsin osakilpailussa, mutta karsiutui aika-ajossa (karsiutuneiden joukossa oli myös Suomen Leo Kinnunen). F1-uransa jälkeen Lombardi kilpaili eri urheiluautoluokissa kuten amerikkalaisessa Nascar-sarjassa aina 1980-luvulle saakka, kunnes sairastui syöpään. Hän kuoli hieman ennen 51-vuotispäiväänsä vuonna 1992.

Muuta
-----

Ennen kilpa-ajajan uraansa Lombardi ajoi perheensä teurastamon kuljetusautoa. Seksuaaliselta suuntaukseltaan hän oli lesbiaani.

Lähteet
-------

1. ↑  Lella Lombardi ESPN. Viitattu 7.8.2015. (englanniksi)
2. ↑  Safety concerns ring true as tragedy strikes at Montjuic ESPN. Viitattu 8.3.2021. (englanniksi)
3. ↑  1975 Spanish Grand Prix - RACE RESULT *Formula1.com*. Formula One World Championship Limited. Viitattu 8.3.2021. (englanniksi)
4. 1 2 3 4 5 6  Tremayne, David: Trailblazing racer Lella Lombardi remembered, 30 years on from her death *Formula1.com*.  3.3.2022. Formula One World Championship Limited. Viitattu 22.1.2023. (englanniksi)
5. ↑  1975 German Grand Prix - RACE RESULT *Formula1.com*. Formula One World Championship Limited. Viitattu 8.3.2021. (englanniksi)
6. ↑  Baldwin, Alan: Lombardi feat was mere footnote to tragic 1975 race *Articles*.  6.5.2015. Reuters. Viitattu 8.3.2021. (englanniksi)
7. ↑  Lella Lombardi *Biography*. Motor Sport Magazine. Viitattu 8.3.2021. (englanniksi)

Aiheesta muualla
----------------

* Grandprix.com / Lombardi
Jamison Valley
**Greater Blue Mountains -alue** (engl. *Greater Blue Mountains Area*) on Unescon maailmanperintökohde Blue Mountains -vuoristossa Australian Uudessa Etelä-Walesissa. Se koostuu 1,03 miljoonasta hehtaarista enimmäkseen metsäistä maastoa syväänuurretulla hiekkakivitasangolla 60–180 kilometriä Sydneystä sisämaahan. Alueella esiintyy 90 erilaista eukalyptuslajia (13 % maailman kaikista eukalyptuslajeista) ja 114 kotoperäistä sekä 120 kansallisesti harvinaista ja uhanalaista lajia.

Kohde on valittu maailmanperintöluetteloon vuonna 2000.

Lähteet
-------

1. ↑   (Arkistoitu – Internet Archive)
2. 1 2

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Greater Blue Mountains -alue**.
* Kohde Unescon maailmanperintöluettelossa

AustraliaUnescon maailmanperintökohteet Australiassa

* Australian itä-keskiosien sademetsien suojelualueet
* Fossiilialueet: Naracoorte ja Riversleigh
* Australian rangaistussiirtolat
* Fraser Island
* Iso Valliriutta
* Greater Blue Mountains -alue
* Heard ja McDonaldinsaaret
* Kakadu
* Lord Howe
* Macquariensaari
* Ningaloo
* Purnululu
* Royal Exhibition Building
* Carlton Gardens
* Shark Bay
* Sydneyn oopperatalo
* Tasmanian erämaat
* Uluru-Kata Tjuta
* Queenslandin tropiikki
* Willandran järvialue
**BMW E65** on BMW 7-sarjan neljännen sukupolven malli, jota valmistettiin vuosina 2001–2008. Se korvasi edeltäneen E38-mallin ja seuraajaksi tuli F01.

BMW 7-sarja (E65) 2001–2008
---------------------------

BMW E65 esiteltiin Frakfurtin autonäyttelyssä syyskuussa 2001. Chris Banglen suunnittelema auto edusti valmistajan uutta muotoilusuuntaa, joka sai aluksi arvostelua. Adrian van Hooydonk suunnitteli auton alkuperäiset piirrustukset vuonna 1998, ja niissä mallista oli tarkoitus tehdä fastback-korinen. 7-sarja päätettiin kuitenkin säilyttää perinteisenä neliovisena sedanina. E65 oli maailman ensimmäinen sarjavalmisteinen auto, jossa oli kuusiportainen automaattivaihteisto. Ensimmäisenä BMW-mallina autossa oli iDrive-tietoviihdejärjestelmä, älyavain ja pimeänäköavustin. Pitkäakselivälinen E66-malli tuli saataville vuonna 2002.

BMW 745Li (E66)
Bensiinimoottorivalikoimassa olivat aluksi kuusisylinterinen 3,0-litrainen (231 hv), 3,6- (272 hv) ja 4,4-litraiset (333 hv) V8:t sekä 6,0-litrainen V12 (445 hv). Dieselmoottorit olivat kuusisylinterinen 3,0-litrainen (218 hv) ja 3,9-litrainen V8 (258 hv).

Facelift-mallin BMW E65.
Geneven autonäyttelyssä maaliskuussa 2005 esiteltiin kasvojenkohotuksen kokenut malli. Varsinkin peräosan muotoilu ja takavalot muuttuivat hillitymmiksi. Myös ajovalot ja etupuskuri muotoiltiin uudelleen. iDrive-tietoviihdejärjestelmän vaikeaselkoiseksi moitittua käyttöliittymää päivitettiin selkeämmäksi. Uudet V8-bensiinimoottorit olivat kooltaan 4,0- (306 hv) ja 4,8-litraiset (367 hv), diesel-V8 puolestaan kasvoi 4,4-litraiseksi (329 hv). Kuusisylinterisen bensiinimoottorin teho nousi 258 hevosvoimaan ja kuusisylinterisen dieselin 231 hevosvoimaan.

Facelift-mallin BMW E66.

Lähteet
-------

1. ↑  BMW Rolling Out New 7-Series *Los Angeles Times*.  19.9.2001. Viitattu 18.9.2019. (englanniksi)
2. ↑  Design Icons: A Look Back at the BMW 7 Series *Form Trends*.  10.4.2017. Viitattu 18.9.2019. (englanniksi)
3. ↑  2005 Geneva Motor Show Debut: 2006 BMW 7 Series Photo Gallery *Motor Trend*.  2.3.2005. Viitattu 18.9.2019. (englanniksi)

Aiheesta muualla
----------------

* Kuvia tai muita tiedostoja aiheesta **BMW 7-sarja (E65)** Wikimedia Commonsissa
Varttikatteella varustettu BMW K 1200 R Sport
BMW K 1200 R
**BMW K 1200 R** tai **BMW K1200R** on BMW:n valmistama nakupyörä-tyylinen moottoripyörämalli, jonka nelisylinterinen rivimoottori on mallista K 1200 S neljä hevosvoimaa tehottomampi versio. Malli tuli markkinoille vuonna 2006, jolloin se oli tehokkain nakupyörämallinen moottoripyörä. Sen moottori kehittää 163 hv ja 127 Nm. Vuonna 2009 mallista tuli uusi versio K 1300 R. Mallista on myös varttikatteella varustettu malli K 1200 R Sport.

K 1200 R:n jarrut olivat teknisesti hienoimmasta päästä moottoripyörissä mallin tullessa markkinoille. Siinä on ABS, jarrutehostin ja dynaaminen jarrutehon jako, joka jakaa jarrutuksen tehon etu- ja takajarruille. Jarrujärjestelmää on tosin moitittu, sillä siinä on pieni viive joka ei herätä kuljettajassa luottamusta. Pyörä pysähtyy sadan kilometrin tuntinopeudesta vajaassa 37 metrissä.

Mallissa on edessä Duolever-jousitus, jossa etupyörä liikkuu ylös ja alas kahden pitkittäisen vivun varassa. Etujousituksen pituus on 115 mm. Etuhaarukka on alumiinivalua, joka on kiinnitetty vipuihin pallonivelin. Duolever estää keulan painumista kovissa jarrutuksissa. Malliin saa myös lisävarusteena ESA (**E**lectronic **S**uspension **A**djustment) jousituksen, jolla voi säätää jousitusta sähköisesti myös ajon aikana. Takana pyörässä on monovaimennin, jonka jousituspituus on 148 mm. Takahaarukka on yksipuolinen ja sisältää kardaaniakselin.

Teknisiä tietoja
----------------

* Moottorin tyyppi - Nelisylinterinen, nelitahtinen rivimoottori, DOHC, nestejäähdytys
* Iskutilavuus - 1 157 cm³
* Poraus/isku - 79/59 mm
* Puristussuhde - 13,0:1
* Huipputeho (ilmoitettu) - 163 hv / 10 250 rpm
* Huipputeho (mitattu kytkimeltä) - 154,8 hv / 10 100 rpm
* Huippuvääntö (ilmoitettu) - 127 Nm / 8 250 rpm
* Huippuvääntö (mitattu kytkimeltä) - 119,8 Nm / 8 500 rpm
* Ohjauskulma - 29°
* Vaihteisto - 6-portainen
* Kytkin - Märkä monilevykytkin
* Toisioveto - Kardaani
* Etujarru - Kaksi 320 mm levyjarrua, 4-mäntäpuristimet
* Takajarru - 245 mm levyjarru, 2-mäntäpuristin
* Eturengas, vanne - 120/70 × 17, 3,5"
* Takarengas, vanne - 190/50 × 17, 5,5"
* Kuivapaino - 237 kg
* Istumakorkeus - 820 mm
* Pituus - 2 228 mm
* Leveys (peilien kanssa) - 856 mm
* Korkeus (ilman peilejä) - 1095 mm
* Akseliväli - 1 580 mm
* Polttoainesäiliö - 19 l
* Huippunopeus - 259 km/h
* Kiihtyvyys 0-100 km/h - 3,54 s / 42 m
* Kiihtyvyys 0-200 km/h - 9,64 s / 309 m
* Kiihtyvyys 400 m - 11,22 s / 213 km/h
* Kiihtyvyys suurimmalla vaihteella 60-100 km/h - 3,35 s / 74 m
* Kiihtyvyys suurimmalla vaihteella 60-160 km/h - 8,54 s / 263 m

Lähteet
-------

* BMW Motorrad Suomi *bmw-motorrad.fi*.
* TESTI: Kuusi kattamatonta.  *BIKE*, 2006, nro 8, s. 44-56.
**BMW 6-sarjan Gran Coupé** (**F06**) on BMW:n vuosina 2012–2018 valmistama edustusluokan automalli, joka on 6-sarjan (F13) neliovinen versio. Mallin seuraajaksi tuli 8-sarjan Gran Coupé.

BMW 6-sarjan Gran Coupé (F06) 2012–2018
---------------------------------------

6-sarjan Gran Coupé esiteltiin Geneven autonäyttelyssä maaliskuussa 2012. Kaksiovisten mallien tavoin se perustuu samalle pohjalevylle kuin 5-sarja (F10).

BMW M6 F06
Malliston huipulle esiteltiin Detroitin autonäyttelyssä tammikuussa 2013 M6, jonka moottorina on kaksoisturboahdettu 4,4-litrainen V8 teholtaan 560 hevosvoimaa. Voimansiirtona on seitsemänportainen kaksoiskytkinvaihteisto, mutta Yhdysvalloissa mallin sai myös kuusivaihteisella manuaalivaihteistolla varustettuna.

Facelift-mallin BMW F06.
Detroitin autonäyttelyssä tammikuussa 2015 esiteltiin kasvojenkohotuksen kokenut malli. Puskurit muotoiltiin uudelleen ja myös etusäleikköön tehtiin pieniä muutoksia. Ajovalot muuttuivat LED-tyyppisiksi.

Lähteet
-------

1. ↑  2013 BMW 6 Series Gran Coupe finally shows up *Autoblog*.  7.3.2012. Viitattu 14.6.2020. (englanniksi)
2. ↑  BMW 4 Series Coupe Concept, M6 Gran Coupe Make Public Debut – 2013 Detroit *Motor Trend*.  14.1.2013. Viitattu 14.6.2020. (englanniksi)
3. ↑  2014 BMW M6 Gran Coupe First Drive *Motor Trend*.  24.4.2013. Viitattu 14.6.2020. (englanniksi)
4. ↑  BMW 6 Series and M6 facelift arrive at Detroit Motor Show *Auto Express*.  13.1.2015. Viitattu 14.6.2020. (englanniksi)

Aiheesta muualla
----------------

* Kuvia tai muita tiedostoja aiheesta **BMW 6-sarjan Gran Coupé** Wikimedia Commonsissa
**BMW E28** on BMW 5-sarjan toisen sukupolven malli, jota valmistettiin vuosina 1981–1987. Se korvasi edeltäneen E12-mallin ja seuraajaksi tuli BMW E34.

BMW 5-sarja (E28) 1981–1987
---------------------------

BMW E28 esiteltiin Frankfurtin autonäyttelyssä syksyllä 1981. Ulkonäöltään se ei eronnut merkittävästi edeltäjästään. Konepelti oli edellismallista poikketen saranoitu takaosastaan, ja korvaavassa E34-mallissa saranointi oli jälleen etuosassa. Vuonna 1983 BMW esitteli 524td-mallissa ensimmäisen dieselmoottorinsa: 2,4-litraisen turbodieselin, joka kehitti 115 hevosvoimaa. Vuonna 1986 sen rinnalle tuli myös vapaasti hengittävä 524d, jossa oli tehoa 85 hevosvoimaa.

Facelift-mallin BMW E28.
Syksyllä 1984 malli koki kasvojenkohotuksen, jossa siihen tehtiin pieniä muutoksia keulan alueella. Seuraavana vuonna saataville tuli kuljettajan turvatyyny.

BMW M5
Amsterdamin autonäyttelyssä keväällä 1985 esiteltiin ensimmäinen BMW M5 -malli, joka oli esittelyajankohtanaan maailman nopein sedan-korinen massatuotantoauto. Siinä oli BMW M1:n kuusisylinterinen 3,5-litrainen moottori teholtaan 282 hevosvoimaa.

Lähteet
-------

1. ↑  Der zweite 5er von BMW (E28) – Der unscheinbare Revoluzzer *Auto, Motor und Sport*.  15.3.2010. Viitattu 12.5.2019. (saksaksi)

Aiheesta muualla
----------------

* Kuvia tai muita tiedostoja aiheesta **BMW 5-sarja (E28)** Wikimedia Commonsissa
**Kognitiivisella vapaudella** tarkoitetaan yksilön ehdotonta vapautta omaan tietoisuuteensa. Se laajentaa ajatuksenvapauden ja yksilön itsemääräämisoikeuden käsitteitä.*lähde?*

"Center for Cognitive Liberty and Ethicsin", Kognitiivisen vapauden ja etiikan keskuksen johtaja, Tri. Wrye Sententia määrittelee kognitiivisen vapauden "jokaisen yksilön oikeudeksi itsenäiseen ja täysivaltaiseen ajatteluun sekä vapauteen hyödyntää mielensä kaikkia ominaisuuksia ja kaikenlaisia ajattelun tapoja".*lähde?*

Kognitiivinen vapaus takaa yksilön oikeuden muunnella tajunnantilojaan haluamillaan tavoilla, joihin kuuluvat mm. meditaatio, jooga, päihteet ja rukous. Toisten tajunnantilan tahdonvastainen muuntaminen rikkoo kognitiivisen vapauden periaatetta. Esimerkiksi lapsi jonka kouluun pääsemiselle asetetaan edellytykseksi Ritalin-lääkitys, ei nauti kognitiivisesta vapaudesta, kuten ei myöskään yksilö, jolle vaaditaan antipsykoottinen lääkitys, jotta tätä voitaisiin syyttää oikeudessa, tai ihminen jolle halutaan rangaistus tajunnantilan muuntamisesta psykoaktiivien avulla.*lähde?*

Kirjailija, psykologi ja LSD:n puolestapuhuja Timothy Leary puhui kognitiivisesta vapaudesta "kahtena molekyyliajan käskynä".

* Kenelläkään ei ole oikeutta väkisin muuntaa kanssaihmistensä tajuntaa.
* Jokaisella ihmisellä on oltava vapaus muunnella omaa tajunnantilaansa.

Katso myös
----------

* Psyykkinen itsesäätely
* Tahdosta riippumaton psykiatrinen sairaalahoito Suomessa

Lähteet
-------

1. ↑   (Arkistoitu – Internet Archive)
2. ↑
3. ↑  Timothy Leary: *The Politics of Ecstasy*, s. 95. , Edition: 4 - 1998. isbn:1-57951-031-0. Teoksen verkkoversio (viitattu 26.1.2010). (englanniksi)

Aiheesta muualla
----------------

* Neurodiversity vs. Cognitive Liberty
* Aldous Huxley on Cognitive Liberty in 1958
* Graham Hancock on freedom of consciousness (Arkistoitu – Internet Archive)
* HY väitös: Onko psykoottisella ihmisellä oikeus omiin harhaluuloihinsa? (Arkistoitu – Internet Archive)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Vapaus |
| --- |
|  |
| Käsitteet | 
* Kognitiivinen vapaus
* Moraalinen vastuu
* Vapauden henkilöityminen
	+ Libertas
* Negatiivinen vapaus
* Positiivinen vapaus
* Subjektiivinen oikeus
* Omistajuus
* Yhteiskunnallinen vapaus
* Vapaa tahto

 |
|  |
| Aloittain | 
* Akateeminen
* Kansalaisvapaudet
* Taloudellinen vapaus
* Poliittinen vapaus
* Älyllinen vapaus

 |
|  |
| Oikeuksittain | 
* Ajatuksenvapaus
* Aseiden omistaminen
* Elämä
* Kokoontuminen
* Koulutuksenvapaus
* Lehdistö
* Liikkuminen
* Omistaminen
* Sananvapaus
* Tiedonsaanti
* Uskonto
* Valinnanvapaus
* Yhdistyminen

 |

 |
Åbytravet vuonna 2009
**Åbyn ravirata** (ruots. *Åbytravet*) on ravirata, joka sijaitsee Ruotsissa Mölndalissa aivan Göteborgin kaupungin kupeessa. Vaikka rata on Mölndalin kunnan puolella, puhutaan siitä yleisesti Göteborgin raviratana.

Åby on Tukholmassa sijaitsevan Solvallan raviradan jälkeen maan toiseksi suurin ja tärkein ravikeskus, jossa vierailee vuosittain yli 160 000 katsojaa. Radalla on noin 60 kilpailupäivää vuodessa. Katsomorakennuksissa on kymmenen ravintolaa/kahvilaa ja kahdeksan aitiota.

Keväällä ja kesällä 2011 radalla suoritettiin suuria muutostöitä ja sitä pidetään nyt yhtenä Euroopan hienoimmista ja nykyaikaisimmista ravikeskuksista.

Åbyn raviradalla toimii useita ammattivalmentajia, nimekkäimpinä Olle Goop ja suomalaislähtöinen Veijo Heiskanen ja siellä on valmennuksessa yli 500 hevosta. Vuonna 2007 Åbyn kavioura remontoitiin perusteellisesti ja etusuoralle rakennettiin kaksi open stretch-kaistaa, jotka mahdollistavat kilpailuissa hevosten kirimisen myös sisäkautta. Vuoteen 1976 asti Åbyssä järjestettiin myös laukkakilpailuja.

Suurkilpailut
-------------

Åbyn merkittävin suurkilpailu on vuodesta 1936 lähtien ajettu Åby Stora Pris, joka on Elitloppetin jälkeen Ruotsin toiseksi suurin ravikilpailu. Suomalaishevosista sen on pystynyt voittamaan Jorma Kontion ohjastama Houston Laukko vuonna 1994 ja Veijo Kumpulaisen omistama ja kasvattama sekä Iikka Nurmosen ohjastama Midnight Hour vuonna 2017. 

Muita suurkilpailuja ovat Olympiaravien *(Olympiatravet)* finaalit, *Svenskt Mästerskap* (Ruotsin mestaruus) sekä *Drottning Silvias Pokal* ja *Konung Gustaf V:s Pokal*.

Lähteet
-------

1. ↑  Åbytravet abytravet.se. Viitattu 27.7.2015.
2. ↑  Euroopan modernein ravirata *10.8.2011*. Sveriges Radio/Länsi-Ruotsin Sisuradio.
3. ↑  The Blood Bank (Arkistoitu – Internet Archive)

CommonsCommons
Wikimedia Commonsissa on kuvia tai muita tiedostoja aiheesta **Åbyn ravirata**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Åbytravet
**Koharu Kusumi** (jap. 久住小春, s. 15. heinäkuuta 1992, Nagaoka, Niigatan prefektuuri, Japani) on japanilainen J-pop-laulaja ja ääninäyttelijä.

Kusumi oli kokoonpanoltaan vaihtuvan Morning Musume -yhtyeen 7. sukupolven ainoa jäsen. Hän osallistui Hello! Project -tyttöbändikollektiiviin kuuluvan Morning Musumen vuoden 2005 koelauluihin, ja hänet valittiin yhtyeen jäseneksi keväällä 2005. Hän oli tuolloin vain 12-vuotias. Koelaulut ja Kusumin debyyttikonsertti esitettiin Hello! Morning TV-ohjelmassa.

Koharu julkaisi Hello! Projectissa useita singlejä ja albumeja. Hänen soolojulkaisunsa on julkaistu nimellä "Tsukishima Kirari starring Kusumi Koharu". Tsukishima Kirari on animehahmon nimi, jonka ääninäyttelijänä Koharu toimi Kirarin Revolution -animessa vuosina 2006–2009. Kusumi oli johtavassa roolissa Morning Musumen 31. singlessä. Hänet valittiin myös Morning Musumen 10. juhlavuoden erikoisyksikkö Morning Musume tanjō 10-nen kinentaihin. Yksikön 24. tammikuuta 2007 julkaistussa singlessä "Bokura ga ikiru My Asia" Koharu sai selkeästi yhden päärooleista. Morning Musumen 34. singlessä "Onna ni sachi Are" Kusumi sai johtoroolin live-esityksissä. Tanssikoreografiassa hän on keskimmäisellä paikalla, joka on perinteisesti kuulunut Ai Takahashille. 

Kusumi on kuulunut Hello! Projectin kickball-joukkue Metro Rabbits H.P.:hen sen muodostamisesta, vuodesta 2006 lähtien.

Koharu lähti eli "valmistui" Morning Musumesta ja Hello! Projectista 6. joulukuuta 2009. Hän ilmoitti syyksi aikomuksensa ryhtyä malliksi.

Hello! Project -ryhmät
----------------------

* Morning Musume (2005–2009)
* Morning Musume tanjō 10-nen kinentai (2007)
* Kira☆Pika (2007–2009)
* Milky Way (2008–2009)

Diskografia
-----------


|  |  |
| --- | --- |
| 
Albumit Morning Musumessa
* Rainbow 7
* 7.5 fuyu fuyu Morning Musume. Mini!
* Sexy 8 Beat
* Platinum 9 Disc
* 10 MY ME (Mukana vain singleissä Kimagure Princess, Shouganai Yume oibito ja Nanchatte Renai.)

Singlet Morning Musumessa
* Iroppoi jirettai
* Chokkan 2 – nogashita sakana wa ōkii zo!
* Sexy Boy ~Soyokaze ni Yorisotte~
* Ambitious! Yashinteki de ii jan
* Aruiteru
* Egao YES Nude
* Kanashimi Twilight
* Onna ni Sachi Are
* Mikan
* Resonant Blue
* Pepper Keibu
* Naichau Kamo
* Shōganai Yume oibito
* Nanchatte Renai
* Kimagure Princess

 | 
Soolosinglet
* Koi ka na (12. heinäkuuta 2006)
* Balalaika (25. lokakuuta 2006)
* Happy (2. toukokuuta 2007)
* Chance! (7. marraskuuta 2007)
* Papan Cake
* Happy Happy Sunday
* Gamusharara
* SanSan GoGo

Sooloalbumit
* Mitsuboshi (29. helmikuuta 2007)
* Kirarin Land (19. joulukuuta 2007)
* Kirari to fuyu (17. joulukuuta 2008)
* Best Kirari

 |


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Japani

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Runeberginpuistossa on Wäino Aaltosen veistämä Liljan patsas.
**Runeberginpuisto** sijaitsee Turussa aivan Aurajoen kupeessa Kirjastosillan ja Auransillan välisellä osuudella Hämeenkadun ja Itäisen rantakadun välissä. 

Puiston rakentaminen aloitettiin vuonna 1834 ja se sai valmistuttuaan nimeksi *Tullihuoneentori* lähellä sijainneen tullihuoneen mukaan. Puistoa nimitettiin myös *Keittohuoneen puistikoksi* kiviterassin alla olleen merimiesten yhteiskeittiön vuoksi. Vuonna 1929 keittohuone muutettiin sähkölaitoksen muuntamoksi ja puistoa korotettiin. Hieman tätä ennen, vuonna 1928, puistoon oli saatu Wäinö Aaltosen veistämä Liljan patsas. Monet turkulaiset tuntevatkin patsaan Liljan puistona. Patsaaseen liittyy vuodesta 1945 katkeamattomana jatkunut vappuperinne, Liljan lakitus. Sen on perinteisesti hoitanut Turun yliopiston hammaslääketieteen opiskelijat. 

Sähkömuuntamon lounaispäätyyn rakennettiin 1960-luvulla luola, johon sijoitettiin vessa, kioski ja puhtaanapitolaitoksen varasto. Sinne avautui vuonna 1988 nykyinen Titanik-taidegalleria. Vuonna 2008 puistoon tehtiin mittavia parannustöitä, muun muassa puiston tukimuuria korjattiin sortumavaaran vuoksi, mutta puisto on vieläkin hyvin pitkälti 1920-luvun asussaan.

Lähteet
-------

1. 1 2  Runebergin puisto Turun kaupunki. Viitattu 2.5.2018.
2. ↑  Info - Titanik Titanik-galleria. Viitattu 2.5.2018.
**Clifton Sextet** (lyh. **C.S.**) on vuonna 2002 perustettu, viisihenkinen helsinkiläinen suomenkielistä rockia soittava yhtye. Ennen levytyssopimuksen allekirjoittamista yhtye ehti julkaista neljä omakustanne-EP:tä ja kasvaa kolmihenkisestä äänitysprojektista oikeaksi bändiksi.

Historia
--------

### Perustaminen

Bändi perustettiin vuonna 2002, kun laulaja Juho Vanhatalo tapasi kitaristi Vesa-Matti Mäkisen ja Juho-Antti Aholan muutettuaan maalta kaupunkiin. Vanhatalo tutustui myös basisti Timo Suojärveen ja rumpali Sami Kettuseen, mutta heitä ei vielä silloin pyydetty mukaan bändiin.

### Alkuajat, *Tiesitkö tämän minusta?* -EP ja omakustanteet

Clifton Sextet alkoi tehdä *Tiesitkö tämän minusta?* -EP:tä vuonna 2002. Se ei ollut teknisesti kovinkaan ammattitaitoinen, mutta se toi lisää innostusta ja soittamisen riemua. EP valittiin jopa Soundissa kuukauden demoksi.

Toinen omakustanne *Ennen seitsemää* julkaistiin kesäkuussa 2004. Kolmas EP *Kenen luona olit yötä?* tehtiin vielä alkuperäisellä kokoonpanolla, mutta pian sen jälkeen päätettiin hankkia myös basisti ja rumpali.

Kesällä 2006 alettiin äänittää ensimmäistä kertaa uudella kokoonpanolla ja tammikuussa 2007 C.S. julkaisi neljännen omakustanne-EP:n *Tästä paikasta suoraan ylöspäin*. Tulos oli valmiimpi kuin aikaisemmin, ja sai myös paremman vastaanoton.

Bändi voitti YleX:n demoraadin, ja kanavan kuulijat äänestivät bändille toisen sijan seuraavan viikon Himotuimmat-äänestyksessä. YleX julkisti joulukuussa 2007, että Clifton Sextet oli vuoden eniten Himotuimmat-ääniä kerännyt demovoittaja. Yhtyeen saatua näkyvyyttä myös Rumba -lehdessä alkoivat levy-yhtiötkin kiinnostua.

### Levytyssopimus

Clifton Sextet allekirjoitti kahden albumin sopimuksen Bonnier Amigon kanssa, ja Egotripin rumpali Sampo Haapaniemi kiinnostui projektista ja lähti mukaan tuottajaksi. Syyskuussa 2007 alettiin tehdä ensimmäistä levyä, joka lopulta julkaistiin 24. syyskuuta 2008.

Yhtyeen kappaleet *Nuoret ja kauniit* sekä *Se kuuluisa tunne* ovat soineet MTV3-televisiokanavan mainoksissa. *Nuoret ja kauniit* kanavapakettimainoksissa ja *Se kuuluisa tunne* Tukka auki -sarjan puffissa.

Yhtye jäi tauolle alkuvuodesta 2009.

### Tauolla

Tauolle jäätyään Clifton Sextetin jäsenet päätyvät kahteen eri bändiin. Juho ja Vesa-Matti Kesävieraisiin ja Juho-Antti, Timo ja Sami Picture of a Girl -yhtyeeseen.

Jäsenet
-------

* Juho-Antti Ahola (kitara) (2002–)
* Juho Vanhatalo (laulu, piano) (2002–)
* Vesa-Matti Mäkinen (kitara) (2002–)
* Timo Suojärvi (basso) (2004–)
* Sami Kettunen (rummut) (2004–)

Julkaisut
---------

### Omakustanteet

* *Tiesitkö tämän minusta?* (2002)
* *Ennen seitsemää* (2004)
* *Kenen luona olit yötä?* (2005)
* *Tästä paikasta suoraan ylöspäin* (2007)

### Albumit

* *Uudet paremmat kaverit* (24. syyskuuta 2008)

### Singlet

* *Toisessa on kitara* (tammikuu 2008)
* *Nopeus kasvaa* (maaliskuu 2008)
* *Pariisi-Dakar* (elokuu 2008)

Lähteet
-------

* Yhtyeen viralliset sivut

Aiheesta muualla
----------------

* Clifton Sextetin kotisivut (Arkistoitu – Internet Archive)
* Clifton Sextet Myspacessa (englanniksi)
**Climb Dance** on vuonna 1989 valmistunut ranskalainen cinéma vérité -tyylilajia edustava lyhytelokuva, jonka on ohjannut Jean Louis Mourey.

Peugeot-yhtymän tuottama elokuva esittää ralliautoilija Ari Vatasta vuoden 1988 Pikes Peak International Hill Climb -kilpailussa, jossa noustaan 4 302 metriä korkean Coloradossa sijaitsevan Pikes Peak -vuoren huipulle. Vatanen teki kyseisenä vuonna kilpailun uuden ennätysajan Peugeot 405 -autolla. Elokuvan krediiteissa esiintyy ainoastaan Vatasen nimi, mutta se sisältää myös kuvamateriaalia amerikkalaisen Robby Unserin ajosta vuodelta 1989.

Climb Dance palkittiin myöhemmin useilla eri elokuvafestivaaleilla. Vuonna 2013 se julkaistiin remasteroituna HD-versiona.

Palkinnot
---------

* *Grand Prix Du Film*, Festival De Chamonix (1990)
* *Silver Screen*, US Industrial Film & Video Festival (1990)
* *Prix Special Du Jury*, Festival International Du Film D'Aventure Val D´Isere (1990)
* *Golden Award*, Houston International Film Festival (1990)

Lähteet
-------

1. ↑  Rally Competitors Tackle Mountain Climb  18.6.2005. Rally America. Viitattu 11.7.2013.
2. 1 2  Peugeot's legendary Climb Dance remastered in high-definition glory  16.5.2013. Autoblog. Viitattu 11.7.2013.

Aiheesta muualla
----------------

* Climb Dancen remasteroitu HD-versio YouTubessa